Ødegaard og Graham Hansen viser frem de nye landslagsdraktene
Det er utstyrsprodusenten Nike som har tatt over avtalen med de norske landslagene etter at samarbeidet med Umbro er avsluttet etter 18 år. I forbindelse med det nye draktsettet presenterer Norges Fotballforbund også et nytt emblem. – Drakten føles veldig bra. Den er moderne, samtidig som det klassiske uttrykket er beholdt. Jeg bærer den norske drakten med stolthet og gleder meg til å gå ut på banen i den nye drakten, sier Martin Ødegaard i pressemeldingen. Real Madrid-spilleren er med i den norske landslagstroppen før bortemøtet med Kroatia i EM-kvalifiseringen 28. mars. Første gang de nye draktene tas i bruk på hjemmebane av herrelandslaget, er mot Sverige på Ullevaal stadion 8. juni. – Rent estetisk synes jeg dette ser veldig bra ut, og jeg liker den nye drakten mye bedre enn den forrige. Her har de gjort det enkelt og rent uten for mye dilldall, og at stripen går på skrå i stedet for rett over, gir det nesten litt kongelig preg, sier Martine Lunder i MinMote om den røde hjemmedrakten. – Det er også veldig bra at de har byttet ut de stripete strømpene med ensfargede, fordi det ser mye freshere og mer elegant ut med ensfarget, og marineblått er alltid fint, legger hun til.Caroline Graham Hansen og damelandslaget spiller hjemme mot Nederland 8. april, og i sommer deltar de i VM-sluttspillet i Canada. – Jeg synes landslagsdrakten har blitt veldig fin. Det blir stort for oss å ha den på i VM – særlig med det nye landslagsemblemet på brystet. Det representerer verdiene vi står for og ikke minst hvem vi representerer: Det norske folk, sier Graham Hansen i pressemeldingen. – Dette er den første drakten som bærer vårt nye emblem. Det representerer stolthet, solidaritet og råskap - verdier vi deler som en fotballfamilie og som nasjon når vi nå ser mot fremtiden, sier NFFs generalsekretær Kjetil Siem i pressemeldingen.
I dag ble de nye landslagsdraktene presentert med landslagsprofilene Martin Ødegaard (16) og Caroline Graham Hansen (20) som modeller.